49. schôdza NR SR - 7.deň - B. popoludní
Dátum: 2026-04-23
Poslanec: Mesterová, Zuzana (PS)
Druh vystúpenia: Vystúpenie v rozprave

No, som rada, pán Šimko, že ste tu. Lebo ja neviem, ako to mám povedať, lebo ja nechcem znižovať váhu vášho poslaneckého mandátu ani vášho prínosu ako poslancom. Ale zároveň si musíme ozrejmiť fakty, ako to tu je, lebo toto bola síce pekná kampaňová reč, ale nie úplne v súlade so zákonom a taký lacný populizmus to bol. Lebo vy ste žiadne referendum nevrátili do zákona. Vy ste len takým prvoplánovým spôsobom napísali niečo o referende, čo ale opäť nie je to, čo by to malo byť, ako býva zvykom. Tak poďme si to trošku rozobrať vecne, lebo ja vám potom vysvetlím, prečo my ten podnet na Ústavný súd podáme, aby ste si nemysleli, že to je pre nejaké fleky v Košiciach. Skôr je to preto, že tento návrh je protiústavný. Lebo – a skúsim to tak, aby som neznela príliš správne, aby to naozaj bolo také, akože sme sa pochopili, prečo je to tak. Vo februári 2025 generálny prokurátor sa obrátil na Ústavný súd, pretože sa na neho obrátilo 14 starostov mestských častí v Košiciach s tým, že predchádzajúca právna úprava, ktorá zmenila zákon o meste Košice a vylúčila možnosť referenda, je podľa ich názoru protiústavná. Generálny prokurátor sa s tým stotožnil a podal podnet na Ústavný súd, ktorý v tejto časti účinnosť zákona pozastavil a aktuálne o otázkach koná. A teda generálny prokurátor vychádzal z takejto logiky, totižto, Košice a Bratislava ako dve mestá na Slovensku, ktoré majú viac ako 200 000 obyvateľov, sa riadia okrem zákona o obecnom zriadení aj zákonom špeciálnym, ktorý upravuje režim v týchto dvoch mestách. Ale to neznamená, že zákon o obecnom zriadení pre nich neplatí, len ten špecifický zákon špecifikuje iné rozloženie mesta. A referendum o územnom členení upravuje jednak ústava, potom ho upravuje zákon o obecnom zriadení, ktorý priamo hovorí, že o otázke zrušenia, zlúčenia alebo rozdelenia obcí a miest mestské alebo obecné zastupiteľstvo vyhlási referendum. To nie je možnosť, to je povinnosť v zmysle zákona. Rovnaké to platí aj pre územie mesta Bratislava, ktoré má podobný režim ako Košice. Jediná zmena nastala v meste Košice tou predchádzajúcou novelou, preto sa generálny prokurátor obrátil na Ústavný súd, kde povedal, že Košičania sú diskriminovaní v porovnaní so všetkými mestami a obcami, aj v porovnaní s Bratislavou, pretože im bola odňatá možnosť vyhlásiť referendum. A vy si teda myslíte, že vy túto možnosť vraciate, ale vy ju nevraciate. Lebo vy ju vraciate takým spôsobom, že automaticky prebehne referendum v deň volieb, absolútne ignorujete proces vyhlasovania referenda, akým sa vyhlasuje podľa zákona o obecnom zriadení. A teraz ešte je tu otázka, čo sa stane, ak tento návrh prijmeme, lebo vy vo vašom návrhu zároveň upravujete, že dňom konania nasledujúcich volieb po roku 26 sa zrušujú... To neviem úplne, ako to vetu mám rozumieť, ale podstata je, že vy týmto návrhom zrušujete 18 mestských častí. A ja sa pýtam, čo sa stane, ak to referendum, o ktorom hovoríte, že prebehne a toto ešte pred tým referendom schválime a ono nebude úspešné, alebo Košičania povedia, akože v referende povedia svoju vôľu, že nesúhlasia s týmto návrhom, čo sa potom stane s tým, že vy teraz zrušíte 18 mestských častí. Lebo vy sa len tvárite, že dávate možnosť tým ľuďom referendom rozhodnúť o zlučovaní. V skutočnosti vy len ste to tam tak rýchlo prilepili, aby ste mali argument, že vlastne vy prekleniete túto ústavnú nedokonalosť, ale vy len zhoršujete stav, ktorý tu už je. Lebo normálne, že dobrý postup odborný, ak by vám naozaj záležalo na právach Košičanov a naozaj nielen lacným populizmom kampane, lebo vy takisto kandidujete za župana Košického samosprávneho kraja a s týmto obiehate Košický kraj a všade rozprávate, že počúvate, no počúvať treba aj s porozumením, nielen počúvať. Tak na tomto si staviate kampaň, tak tu rýchlo-rýchlo nejaké referendum, ale to nie je dobrá úprava, lebo vy neodstraňujete tú protiústavnosť. Vy absolútne nemáte vyriešenú otázku, čo sa stane, ak to referendum nebude úspešné. Čo potom s týmto návrhom zákona bude, ktorý bude v tom čase už platný a účinný? Toto povedzte Košičanom, čo sa stane. Nie tu pekné prázdne slová o tom, ako vy si ich vážite, rešpektujete, počúvate, vážite si ich vôľu, neviem, čo všetko chcete. No hoby si vážite ich vôľu, keď tu v tomto návrhu vy ste sa svojvoľne rozhodol, ktorých 18 mestských častí rušíte, ktoré ponechávate a snažíte sa nás tu opiť rožkom, že vy akože podmienka referenda je zachovaná. No nie je zachovaná. Nie je zachovaná. Vy ste len vniesol ďalší ešte väčší chaos do tejto úpravy. Odborné, korektné a správne by bolo počkať a nerobiť si na tom túto rýchlu rýchlokvasenú kampaň. Ako rozhodne Ústavný súd? Lebo Ústavný súd už vyslovil názor, že táto otázka je hodná toho, aby pozastavil účinnosť a konal. A vy navzdory tomu predkladáte podobnú právnu úpravu, ktorá má potenciál ešte viac zneprehľadniť situáciu v meste Košice len preto, že sa blížia voľby. Toto je skutočný dôvod. Inak by ste o mesto Košice ani nezakopol. Takže ma tu nepoučujte o tom, ako vy tu prekleniete nejakú protiústavnosť, nič neprekleniete. Presne preto my to podáme na Ústavný súd, lebo vy ste tu tak rýchlo nejakým zvláštnym spôsobom prilepil nejaké referendum, ktoré sa bude konať zo zákona. Neviem ani, kto ho vlastne vyhlási, ako sa chcete vysporiadať s tým právom občanov sa rozhodnúť, či vôbec chcú také referendum vyhlásiť, lebo toto právo ste im ubrali. To právo, ktoré im priznáva zákon o obecnom zriadení, ste odignorovali, tak mi vysvetlite, ako túto dvojkoľajnosť mám vnímať, lebo občania mesta Bratislava majú právo sa rozhodnúť, či vôbec také referendum chcú. Občania mesta Košice, najprv im to právo bolo zobraté, to už Ústavný súd koná a teraz vy im nariaďujete nejaké referendum. Vy im tu niečo nariaďujete, že oni sú povinní zúčastniť sa nejakého alebo sú povinní strpieť, že na území mesta prebehne nejaké referendum, pritom všetci ostatní ľudia na Slovensku majú právo sa rozhodnúť, či také referendum bude alebo nebude. Tak už mi len povedzte, čo toto je za chránenie záujmu práva Košičanom?, keď tu Bratislavčania si môžu normálne slobodne povedať, chceme zlučovať mestské časti alebo nechceme zlučovať mestské časti a vy Košičanom, ako keby boli nesvojprávni, diktujete, že v deň konania volieb do Národnej rady sú povinní strpieť, že bude referendum o zlučovaní mestských častí. A teraz ja sa pýtam, ak vám oni v tom referende povedia, že váš návrh teda neakceptujú, čo potom bude s týmto návrhom zákona? Vy s týmto, kde vy teraz tu stojíte a žiadate Národnú radu, aby schválila, že týmto návrhom ruší 18 mestských častí mesta Košice s nejakým bianco šekom do budúcna, že bude nejaké referendum, ktoré ani nikto nevie, vlastne akú bude mať právnu účinnosť. Tak pre toto, pre toto podáme podnet na Ústavný súd. Keď sa tak pýtate, že no to som zvedavý, to som zvedavý, čo mi povedia z Progresívneho Slovenska, prečo chcú podávať podnet na Ústavný súd? No pre toto. Pre toto, že vy upierate práva Košičanom, ktoré majú priznaní iní obyvatelia na Slovensku. Absolútne ste sa nevysporiadali s právnou úpravou zákona o obecnom zriadení. Absolútne ste sa nevysporiadali s tým a ja hlavne vyzývam vašich kolegov z koalície, aby počúvali, za čo budú hlasovať, lebo my budeme proti. Ale vy ich žiadate o dôveru, že za tento návrh, keď zahlasujú, tak nebudú vyzerať s prepáčením ako nie úplne kompetentní, tak to poviem. Lebo všetky tieto právne otázky nie sú zodpovedané, pán Šimko. A je smutné, že len taký rýchlokvasený návrh teraz si znesie druhé najväčšie mesto na Slovensku len preto, že vy chcete byť župan v košickom kraji. Gratulujem všetkým ostatným krajom, že nemáte trvalý pobyt v ich území, lebo boh vie, čo by ste tam stvárali. Toto si budú musieť zniesť Košice a Košický kraj. Ale ma vytáča do nepríčetna, ako sa vy tu postavíte ako taký hrdina Košického kraja. Trepete tu nezmysly o tom, čo vy všetko rešpektujete, koho práva idete hájiť, ako vy tu idete odstraňovať protiústavnosť a pritom vnášate ešte väčší právny chaos a zneužívate Košice na svoju a ešte k tomu lacnú a ešte k tomu aj hlúpu kampaň do župy košickej. A vôbec by mi nevadilo, že kandidujete. Robte si, čo chcete a obiehajte čokoľvek, keby ste nezneužívali na to mesto, občanov neklamali a ešte im aj neupierali práva, ktoré všetci ľudia ostatní na Slovensku majú a ešte sa tvárite, že vy im ich vlastne priznávate. To, čo je za cynizmus? To, čo je toto za cynizmus? Urobte si poriadny návrh. Toto tu, už ste to toľkokrát posunuli v čase, že to ešte znesie, keď to posuniete v čase. Zoberte si to späť, opravte si to a prestaňte tu klamať ľuďom, že vy tu niečo preklenujete. Presne preto to podáme na Ústavný súd, aby aj ten vám povedal, že toto, čo ste tu tak narychlo pozliepali, je ešte väčší právny paškvil, ako to bolo na začiatku. Ďakujem pekne.